google/wiki40b huggingface dataset:
Nashi maakond

Nashi maakond (Nash County) on maakond USA-s Põhja-Carolina osariigis. Geograafilised koordinaadid on 35°91' N, 77°60' W.
Maakonna halduskeskus on Nashville.
Maakonna pindala on 1406 km². Veepindala on 5 km².
Elanike arv oli 2010. aasta rahvaloenduse järgi 95 840. Aastal 2000 oli elanike arv 87 420.

Ajalugu

Nashi maakond moodustati 15. novembril 1777. aastal Edgecombe'i maakonna osast. Maakond sai nime brigaadikindrali Francis Nashi järgi, kes suri Ameerika iseseisvussõjas.
Karnaugh' kaart

Karnaugh' kaart, tuntud ka kui Veitchi diagramm, on abivahend kahendväärtusi sisaldava avaldise lihtsustamiseks. Karnaugh' kaardi leiutas 1953. aastal Bell Labsi instituudi telekommunikatsiooni insener Maurice Karnaugh.
Tõeväärtustabelist võetud väärtused paigutatakse kaardile ja järjestatakse Gray koodi printsiibi kohaselt, s.o kõrvutiasetsevate tulpade või ridade puhul erineb vaid ühe muutuja väärtus. Seejärel moodustatakse tabelis olevatest tõestest väärtustest võimalikult suured grupid (kontuurid) suurusega 2ⁿ (1, 2, 4, 8, ...). Kontuuride põhjal leitakse avaldise lihtsustatud kuju.

Mõisted

Loogikafunktsiooni normaalkujude leidmisel kasutatakse mõisteid: disjunktiivne normaalkuju (DNK) (funktsiooni 1-de piirkond) ja konjunktiivne normaalkuju (KNK) (funktsiooni 0-de piirkond). Nendest on tuletatud täielik DNK (TDNK) ja täielik KNK (TKNK). DNK  ja KNK on üksteisest sõltumatud. Kui tuleb leida, kas DNK ja KNK on võrdsed, siis võetakse kasutusele funktsioon ja lisatakse vastavad indeksid d, j ja k.
Karnaugh' kaardil valitakse välja kindlate suurustega maksimaalsed piirkonnad, mida kutsutakse kontuurideks.

Näide DNK ja KNK võrdlemisest

Juhul kui on antud funktsioon , pole DNK ja KNK võrdsed, sest

Omadused

Karnaugh' kaardil võib olla palju muutujaid, kuid tavaliselt leiab ta kasutust, kui muutujaid on vähe (2–6). Iga uus muutuja kahekordistab valemi võimaluste arvu, võimaluste arvu saab kirja panna ka kui . Karnaugh' kaardil on muutujad on paigutatud nõnda, et need erineksid kõrvutiasetsevate tulpade või ridade vahel vaid ühe kahendväärtuse võrra. Ainult nõnda on võimalik leida valemi minimaalkuju.
Urve (eesnimi)

Urve on eesti naisenimi.
Eestis elas rahvastikuregistri andmetel 2. detsembri 2015 seisuga 2517 Urve-nimelist inimest.
2018. aasta 1. jaanuari seisuga oli Eestis eesnimi Urve 2431 naisel. Urve oli populaarsuselt 63. naisenimi. Urve oli keskmiselt 65 aasta vanune (mediaanvanus oli 64). Kõige populaarsem oli eesnimi Urve vanuserühmas 75–79, kus neid oli 10 000 elaniku kohta 58,02.
BIBBI

BiBBi on esimene Põhjamaade virtuaalne lasteraamatukogu.
Raamatukogu töötab alates 2001. aasta sügisest. Seda haldab Põhjala Instituut Soomes.
BiBBi on suunatud 3–12aastastele lastele. Andmebaasi raamaturiiulid on koos lugemissoovitustega hästi leitavad ka vanematele ja õpetajatele.
Ühtlasti saab BiBBis kuulata ja vaadata audiovisuaalseid jutte rootsi, soome, taani, norra ja islandi keeles.
Eduard Suits (1904–1972)

Eduard Johannes Suits (20. jaanuar 1904 Viljandi vald, Viljandimaa – 27. märts 1972 Kanada) oli Eesti kohtunik.
Ta õppis aastail 1924–1930 Tartu Ülikooli õigusteaduskonnas, Korporatsioon Vironia vilistlane.
Ta oli aastail 1931–1940 kohtuameti kandidaat, 22. jaanuaril 1940 nimetas Vabariigi President ta Põltsamaa jaoskonnakohtunikuks.
1944. aastal põgenes ta Eestist, suri Kanadas.
Dmitri Oreškin

Dmitri Borissovitš Oreškin (vene keeles Дмитрий Борисович Орешкин; sündinud 27. juunil 1953 Moskvas) on vene politoloog ja poliitgeograaf.
Ta esineb poliitikavaatlejana raadiojaama Ehho Moskvõ eetris. Venemaal kehtiva poliitilise režiimi suhtes on Oreškin alates 1990. aastate keskpaigast opositsiooniline. 2007. aastal kandideeris Oreškin poliitilise partei Paremjõudude Liit koosseisus Riigiduuma valimistel, kuid partei valimiskünnist ei ületanud.
Ta on 2012. aasta aprillis Aleksei Kudrini eestvedamisel loodud ekspertkogu Kodanikualgatuse Komitee liige.
Oreškin on esinenud kõnega mitmel opositsioonimiitingul, sealhulgas 12. juunil 2012 miitingul Bolotnaja ploštšadil Moskvas.

Haridustee ja töökäik

Oreškin lõpetas 1975. aastal Lomonossovi-nimelise Moskva Riikliku Ülikooli geograafiateaduskonna ja 1979. aastal NSV Liidu Teaduste Akadeemia Geograafiainstituudis aspirantuuri.
1979. aastal kaitses ta MRÜ-s geograafiakandidaadi kraadi. Paleogeograafia-teemaline väitekiri käsitles muistseid jäätumisi.
1993. aastal oli Oreškin analüütilise grupi Mercator asutajaid, mille raames lõi ta infosüsteemi Venemaa regioonide majanduslike, sotsiaalsete ja keskkonnaprobleemide seireks.
Tiina Talumees

Tiina Talumees (sündinud 28. septembril 1973) on eesti moedisainer.
Ta lõpetas 1991. aastal Tallinna Reaalkooli ja 1997. aastal moekunsti erialal Eesti Kunstiakadeemia. 
Peab Tallinnas Rotermanni kvartalis omanimelist moestuudiot – Tiina Talumees Moestuudio OÜ. See hõlmab kaht brändi: eeskätt pidulikku rõivastust loovat Tiina Talumees Couture'i ning igapäevarõivaste brändi TIINA by Tiina Talumees. Mõlema brändi kollektsiooni esitletakse kaks korda aastas – kevadel ja sügisel. 
Suure osa Tiina Talumehe loomingust hõlmavad pruutkleidid ja iga-aastase presidendivastuvõtu tualetid.
The Principles of Psychology

Tähtsamad teemad

Raamatus on kajastatud suur hulk teemasid, kuid mõningad teemad tõusevad esile kui kasulikumad ja kasutatavamad, eriti lõigud teadvuse vool, emotsioon, harjumus ja tahe.

Teadvuse vool

Teadvuse vool on vaieldamatult Jamesi kõige kuulsam psühholoogia alane metafoor. Ta väitis, et inimese mõtet saab kirjeldada voolava ojana, mis oli tol ajal uudne idee, kuna varasem arvamus oli, et inimese mõte on pigem nagu kindel jada. Samuti ta uskus, et inimene ei saa kogeda täpselt sama mõtet või ideed rohkem kui korra. Lisaks selle ta arvas, et teadvus on täielikult pidev.

Emotsioon

James tutvustas uut emotsiooniteooriat (hiljem tuntud kui Jamesi-Lange teooria), milles väitis, et emotsioon on pigem kehalise kogemuse väljenduse tagajärg. Teisisõnu, stiimul põhjustab füüsilise vastuse ja emotsioon järgneb vastusele. Seda teooriat on algusest peale kritiseeritud, kuid teoorial on siiski häid külgi.

Harjumus

Inimeste harjumused on pidevas kujunemises, et saavutada kindlaid tulemusi inimese suurest saamisvajaduse tundest või millegi soovist. James rõhutas inimese harjumuse tähtsust ja võimu ning tegi järeldused. James märkis, et harjumuste seaduse kujunemine on erapooletu, harjumused võivad tekitada nii hea kui halva tegevuse. Kui üks neist on kinnistunud, on seda väga raske muuta.

Tahe

Tahe on raamatu viimane lõik, kus räägiti Jamesi enda elukogemustest. Seal oli üks küsimus, mis vaevas Jamesi tema elukriisi ajal – kas eksisteerib vaba tahe. "Tahte olulisim saavutus, ... kui see on kõige "vabatahtlikum", on hoolitseda raske objekti eest ja hoida seda kiiresti enne meeles ... tähelepanu pingutus on seega oluline tahte ilming."
Uriel Acosta

Uriel Acosta (1585–1640) oli Portugalist pärit juudi filosoof.
Acosta sündis Oportos ning tema sünninimi oli Gabriel da Costa. Tema vanemad olid kuningas Manuel I käsul katoliiklusse pöördunud juudid. Ta veenis oma perekonda pöörduma tagasi judaismi ning nad olid sunnitud asuma elama Amsterdami. Sealsed juudi autoriteedid kiusasid teda tema filosoofiliste vaadete pärast taga ning ta sooritas enesetapu.
Aino Kartul-Najar

Aino Kartul-Najar (aastani 1972 Päss, 1972–2007 Kartul; 11. veebruar 1954 Kiviõli – 30. juuli 2019 Tartu) oli eesti teatritegelane, laulja (sopran) ja tantsija.
1973. aastal lõpetas Aino Kartul Heino Elleri nimelise Tartu Muusikakooli akordioni erialal (õpetaja Elle Käppa). 1989. aastal stažeeris ta jumestajana Moskva Kunstiteatris ja 1991. aastal Tampere teatris.
Aino Kartul oli pikka aega seotud Vanemuise teatriga. 1978. aastast osales ta Jaan Toominga lavastustes, 1981–89 oli koorilaulja ja statist, seejärel jumestaja ja 1993–2006 jumestusala juhataja.
2004. aastal lõpetas ta Tartu Iluravi Erakooli ja 2005–2007 aastal õppis Indias Jiva Ayur College'is Alka Babbari juures ajurveeda pantšakarma teraapiat. Hiljem tegutses ta massöörina, pidas loenguid ning andis koolitusi jumestuse ja ajurveeda teemal. Samuti esines ta Tartu mustlastantsu ansamblis Maljarka.

Isiklikku

Aino Kartul-Najar oli abielus 1972–1998 Tartu Ülikooli raamatukogu fonoteegi juhataja Avo Kartuliga ja 2007. aastast Afzal Najariga.
Fernando del Paso

Fernando del Paso Morante (1. aprill 1935 México – 14. november 2018) oli Mehhiko proosakirjanik ja luuletaja.
Ta õppis Universidad Nacional Autónoma de México's majandust.
Neliteist aastat töötas ta Londonis BBCs, seejärel Pariisis Radio France Internationale'i juures. 1989–1992 oli ta Mehhiko peakonsul Pariisis.
1992. aastal naasis del Paso Mehhikosse ning sai Guadalajara Ülikooli Octavio Pazi nimelise Iberoameerika Raamatukogu juhiks.
Alates 1996. aastast oli ta Mehhiko Colegio Nacionali liige.
Lend CCCP-65856

Õnnetuse põhjus

Õnnetuse põhjuseks loeti kogenematu dispetšeri (lennujuhi) Pavel Savtšuki viga, kes lohakalt töökohustusi täites andis Aerofloti Eesti NSV lennukile liiga vara käsu laskumiseks, jättes tähelepanuta ristuval kursil õhkutõusva An-26. Mõne sekundi jooksul, mil lennukite piloodid hädaohtu märkasid, ei olnud enam võimalik katastroofi vältida. Dispetšer vahistati ning ta suri teadmata põhjustel paar nädalat pärast seda.

Õnnetuses hukkunuid

Katastroofis hukkus 94 inimest, neist Tu-134 pardal 79 ja An-26 pardal 15. Peaaegu poolesajal hukkunud reisijal oli elukoha sissekirjutus Eestis.
Katastroofi ohvrite hulgas olid Lvivi võistlustele sõitev noor lauatennise tulevikulootus Alari Lindmäe (sündinud 15. septembril 1967) ja kaks Nõukogude Armee kindralit, kes olid teel Moskvasse Kõrgema Sõjanõukogu töökoosolekule. 
Tu-134 komandör (lennuki kapten) Nikolai Dmitrijev (sündinud 18. oktoobril 1931), oli suurte kogemustega ja kõrgesti hinnatud Aerofloti liinilendur, keda peeti üheks parimaks Nõukogude Liidus.
Giuseppe Bergomi

Giuseppe Bergomi (sündinud 22. detsembril 1963 Milanos) on endine Itaalia jalgpallur.

Klubikarjäär

Terve karjääri mängis Giuseppe Bergomi Milano Internazionales. Klubi koosseisus võitis ta kolm korda UEFA karika.
Luulupe vald

Luulupe vald (saksa keeles Lulupae) oli vald Saaremaal Karja kihelkonnas. Vald eksisteeris 1866–1892 ja siis liideti see vald Pärsamaa vallaga.
Püstsirge

Püstsirge ehk vertikaal on sirge, mis joonisel kulgeb "alt üles".
Püstsirgena joonestatakse tavaliselt tasandi ordinaattelg või ruumiteljestiku aplikaattelg.
Püstsirge ristub rõhtsirgega.
Karrieri keel

Ajalugu

1885. aastal esitles Adrien Gabriel Morice Stuarti järve piirkonnas traditsioonilist karrieri silpkirja (kesk-karrieri dialekt), originaal pärineb James Evansilt. Silpkirja rekonstrueerimise põhjuseks oli väheste konsonantidega ortograafiasüsteemil põhineva Algonquia dene keelte keerukas kirjasüsteem. Praegu on kasutusel põhiliselt ladina kirjasüsteem.

Tähestik

´, a, b, ch, ch´, d, dl, dz, dz, e, g, gh, gw, h, i, j, k, k´, kh, kw, kw´, l, lh, m, n, ng, o, oo, s, s, sh, t, t´, tl, tl´, ts, ts´, ts, ts´, u, w, wh, y, z, z

Huvitavat

Ilmunud on raamat "The Carrier language: a brief introduction", William J. Poser, 2009
Karrieri elanikud kutsuvad ennast dakelh, mis tähendab „inimesed, kes liiguvad paadiga“.
Prantsuse keeles on põliselanike nimetus porteur, inglise keeles carrier, mida võib tõlkida kui „kandja“. Nimetus tuleb elanike vanast kombest, mis nõuab, et lesk kannab ühe aasta jooksul kotis oma kadunud mehe tuhka. Pärast seda vabastab pidulik vara jagamine lese sellest kohustusest.
Astuuriakeelne Vikipeedia

Astuuriakeelne Vikipeedia (astuuria keeles Wikipedia n’asturianu) on Vikipeedia astuuriakeelne versioon.
Astuuriakeelsele Vikipeediale pandi alus 20. juulil 2004.
Seal on 99749 artiklit, millega see on artiklite arvult 63. keeleversioon.
74% astuuriakeelse Vikipeedia artiklitest on bottide loodud.
Laagna vald

Laagna vald (saksa keeles Lagena) oli vald Virumaal Vaivara kihelkonnas. Vald eksisteeris 1866–1891.
Vello Park

Vello Park (26. juuli 1938 Koogi – 23. mai 2018) oli eesti Antarktika-uurija, meremeteoroloog, geofüüsik ja alpinist.
Ta lõpetas aastal 1965 Tartu Riikliku Ülikooli füüsikuna. Ta oli aastatel 1963–1970 Eesti Põllumajanduse Akadeemia õppejõud, 1970–1980 Eesti NSV TA Astrofüüsika ja Atmosfäärifüüsika Instituudi kosmiliste uuringute sektoris vaneminsener, 1980–1992 Eesti TA Termofüüsika ja Elektrofüüsika Instituudi Läänemere osakonnas ning 1992–1996 Mereinstituudi vaneminsener ja uurimislaeva Livonia kapteni asetäitja teadusalal.
Ta kandideeris Erakonna Eestimaa Rohelised nimekirjas Riigikogu 2011. aasta valimistel ning sai Tallinna Kesklinnas, Lasnamäel ja Pirital 22 häält.

Polaaruurimine

Vello Park on ainus neli korda Antarktikas talvitunud eestlane. 1972–1974 oli ta polaarjaamas Molodjožnaja meteoroloog, 1975–1977 ja 1977–1979 Mirnõis aerometeoroloog ning 1981–1983 Vostokis meteoroloog. Viimasel talvitumisel elas ta üle tuleõnnetuse, kui süttis jaama elektrijaam ning talvitujad jäid polaaröötingimustes kütte ja valguseta. Ekspeditsiooniliikmete meelekindlus ja nutikus hoidis Vostoki töös ning viis talvitujat, sealhulgas Vello Park, said vapruse eest Tööpunalipu ordeni.
Vello Park on olnud Eesti Polaarklubi president.

Alpinism

Ta hakkas alpinismi ja kaljuronimist harrastama 1959. aastal. Ta on tulnud 1961., 1963. ja 1966. aastal Baltimaade meistriks. Ta läbis 1968. aastal esimese eestlasena 6. raskuskategooria marsruudi. 1972. aastal tõusis ta Kommunismi mäetippu (7495 m) ja kordas sellega Eesti kõrgtõusu rekordit. 1969. aastal sai ta meistrikandidaadiks alpinismis.
Ta on tegutsenud aastatel 1963–1991 alpinismiinstruktorina, 1963–1980 ühtlasi Tartu mägimatkakooli lektorina.
Vello Park on Tartu Ülikooli alpiklubi Firn üks asutajaid (1959), selle teine president (1961–1968) ja auliige aastast 2009.

Isiklikku

Keeleteadlane Indrek Park on tema poeg. Samuti on tal tütar Vilja ja poeg Allan.
Läti Teaduste Akadeemia Suur medal

Läti Teaduste Akadeemia Suur medal (läti keeles Latvijas Zinātņu akadēmijas Lielā medaļa) on Läti Teaduste Akadeemia kõrgeim välja jagatav autasu, mida antakse Läti ja välismaa teadlastele väljapaistvate teadussaavutuste eest. Medalit antakse välja aastast 1993.
Seisuga 1. juuli 2013 oli medali saanud 42 teadlast.
These Words ...

"These Words ..." on eesti helilooja Arvo Pärdi 2008. aastal loodud teos kammerorkestrile. Muusikateose pikkus on 10–15 minutit. Teose kandis esimest korda ette 22. mail 2008 Kopenhaagenis Taani Raadio kontserdisaalis Taani Raadio Sümfooniaorkester (dirigent Tõnu Kaljuste).
Vesinikjodiidhape

Omadused

Vesinikjodiidhape on tugev, üheprootoniline ja hapnikuta hape, mis eraldab happejäägina lihtaniooni I⁻. Vesinikjodiidhape lendub lahusest kergesti.
EElurikkus

eElurikkus on Eesti bioloogilise mitmekesisuse kohta informatsiooni kuvav veebipõhine andmebaas, mis jookseb PlutoF platvormil.
Jaanuaris 2015 sisaldas see infot üle 29 000 liigi kohta.
Ohustatud liik

Ohustatud liik (inglise endangered species) on liik, mis võib suure tõenäosusega lähiajal välja surra.
IUCNi punase nimestiku järgi kuuluvad ohustatud liikide hulka äärmiselt ohustatud, eriti ohustatud ja ohualtid liigid.
Lea Pehme

Elulugu

Lea Pehme on teenistujate tütar ja Ando Pehme abikaasa.
Ta lõpetas aastal 1975 Tartu 1. Keskkooli, 1981 Tartu Riikliku Ülikooli arstiteaduskonna, 2007 TÜ doktorantuuri, meditsiinidoktor (2007, TÜ), väitekiri "Epidemiology of tuberculosis in Estonia 1991–2003 with special regard to extrapulmonary tuberculosis and delay in diagnosis of pulmonary tuberculosis". Täiendas end 1994 Norras. Oli 1981–1982 Tartu Tuberkuloosidispanseri intern, 1982–1989 Tartu Linna Polikliiniku jaoskonnaarst, 1989–2001 Tartu Kliinilise Pulmonoloogiahaigla lasteosakonna juhataja, aastast 1992 Tartu Ülikooli Kliinikumi Kopsukliiniku tuberkuloosi osakonna arst-õppejõud.

Teadustöö

Uurinud tuberkuloosi epidemioloogiat, diagnoosimist ja kopsuväliseid vorme. Rahvusvahelise Tuberkuloosi ja Kopsuhaiguste Liidu (IUATLD) ja Eesti Kopsuarstide Seltsi liige, Tartu Arstide Liidu asutajaliige. Üle 20 teadustrükise.
Valli Porgasaar

Elulugu

Valli Porgasaar on töölise tütar.
Lõpetas 1953 Tartu 2. Keskkooli, 1958 TÜ bioloogia osakonna, 1963 aspirantuuri Zooloogia ja Botaanika Instituudis (ZBI), bioloogiakandidaat (1973, TÜ), väitekiri "Hariliku männi mineraalne toitumine ja selle diagnostika". Oli 1958–60 EPA botaanika, fütopatoloogia ja taimefüsioloogia kateedri assistent, 1963–64 TÜ taimefüsioloogia kateedri vanemteadur, 1964–68 EPA maaviljeluse kateedri vanemlaborant, 1968–71 ZBI botaanika sektori vaneminsener, 1971–81 botaaniline ja merebioloogia sektori nooremteadur, 1981–93 merebioloogia sektori vanemteadur.

Teadustöö

Uurinud männi mineraalset toitumise diagnostikat okaste keemilise analüüsi alusel ning Eesti kuusikute bioproduktsiooni; Eesti rannikumere eutrofeerumist ja jõgede ökoloogilist seisundit vee toiteelementide ja klorofüllisisalduse alusel. 1985–90 võttis osa Läänemere uurimisekspeditsioonidest. ELUS-i liige (1957). Üle 40 teadustrükise.
Ligand

Ajalugu

Kompleksühendeid on tuntud juba 1800. aastate algusest, näiteks berliini sinist ja vaskvitrioli. Läbimurre saabus, kui Alfred Werner viis kokku valemid ja isomeerid. Muuhulgas tõestas ta, et paljude koobalt(III)- ja kroom(III)ühendite valemid muutuvad arusaadavaks, kui arvestada, et metallil on oktaeedrilises paigutuses kuus ligandi.
Esimesena kasutasid terminit "ligand" Alfred Stock ja Carl Somiesky ränikeemias. Teooria võimaldab mõista erinevust koordineeritud ja ioonilise kloriidi vahel koobalti amiinkloriidide seas ning selgitada mitmeid varem selgitamatuid isomeere. Esimest kompleksühendit heksooli optilisteks isomeerideks lagundades tõestati, et süsiniku kompleksühendid on paratamatult kiraalsed.
Kass Oggy ja kurjad prussakad

Tegelased

Peategelane on sinine kass Oggy, kes on laisk ja vaatab tavaliselt televiisorit või sööb, kui ta parasjagu ei aja taga kolme kurja prussakat. 
Dee Dee on roheliste silmade, oranži pea ja sinise kehaga paks prussakas, kes on kogu aeg näljane, ning Marky on roosade silmade, rohelise pea ja halli kehaga kõhn pikk prussakas, kelle hobid on raamatute lugemine ja tüdrukutega kohtamine (isegi nendega, kes on kõigest nukud). Joey on kõige väiksem prussakas, roosa keha, sinise pea ja eri värvi silmadega ülemprussakas. Ta vasak silm on kollane, parem silm punane. Ta ei jäta kunagi planeeritud töid ja tegemisi tegemata ning tallegi meeldib tüdrukuid, eriti mesilasi kohata.
Jack on teine kass, Oggy vastand: jultunud, vägivaldne ja kergesti ärrituv. Ta teeb sageli prussakatapmisseadeldisi, aga enamasti need ei tööta. Teda huvitab keemia. Jack on Oggy lähedane sõber, elab tema naabruses ja magab sageli Oggy majas – ta ei pea isegi koputama. Tal on monster truck-tüüpi auto, tema telefoninumber on 2. Jackile meeldib eputada ja tüdrukuid, eriti Oggy õde Monicat välja kutsuda. Episoodis "Don't Rock The Cradle" oli abielupaaril Jackil ja Monical laps, keda Oggy pidi hoidma.
Bob on buldog, Oggy hiigelsuur naaber. Kui Oggy ja Jack teda prussakatega ärritavad, siis peksab Bob kassid läbi.  
Monica on Oggy õde ja Jacki armastatu. Ta külastab mõnikord Oggyt. Ta on aktiivne, talle meeldivad benji- ja langevarjuhüpped. Tal on jalas rulluisud. Teda näeb sarjas vähem kui Bobi. 
Olivia on emane valge kass ja Oggy armastatu neljandas hooajas.
Põgenemismängud

Ajalugu

Põgenemismängud ja -mängutoad said alguse samateemalistest video- ja arvutimängudest. Aastal 2008 otsustas jaapanlane Takao Kato teha Kyotos videomängust päriseluversiooni SCRAP. Sellest alates on põgenemismängud ja põgenemistoad muutunud aina populaarsemaks ja levinud kulutulena üle maailma.
Viimasel ajal on põgenemismängude tube avatud ka Eestis.

Kirjeldus

Mäng on mõeldud väiksematele seltskondadele suurusega 2–4 inimest. Meeskonnal on aega 60–75 minutit, et väiksesse tuppa suletuna üheskoos lahendada rida mõistatusi ja ülesandeid. Eesmärk on pääseda ruumist välja õigeaegselt, enne kui 60 minutit täis saab.
Mängutoad on tavaliselt varustatud videokaameratega ning teenusepakkuja mängujuht jälgib samal ajal teises ruumis kõike toas toimuvat. Meeskondadele antakse kaasa raadiosaatja, mille kaudu mängijad saavad küsida vihjeid, et mänguga edasi minna. 
Mängud on üles ehitatud nii, et mängijad ei saa järgmist ülesannet lahendama asuda enne, kui eelmine on lahendatud. Kuna mängu läbimiseks on ette nähtud 60–75 minutit, siis peavad meeskonnad püüdma leida lahendusi kiirelt ja tegema selleks omavahel koostööd. Samuti tuleb olla tähelepanelik, sest vihjed võivad olla kus tahes. Numbrid, koodid ja sümbolid viitavad tavaliselt sellele, et kuskil on lukud, mida nende abil avada saab.
Aina enam on põgenemistubadel ka uudsemaid lahendusi. Näiteks reaalsest Pärnu vanglast on tehtud põgenemistuba, mis sisaldab kümmet põgenemistuba ühe mängu jooksul ning põgenemine kestab kuni 3 tundi. Vanglast saab korraga põgeneda kuni 120 inimest. Põgenemistubade alternatiivina on välja töötatud Emotion factory, kus põgenemiseks ei pea lahendama ülesandeid, vaid eesmärk on pingele vastu pidada ja välja pääseda. Väljapääsu takistavad näitlejad mootorsaagidega jms.
Ekraan (kino)

Ekraan on kino Tartus.
Kino asub spetsiaalselt kinoks ehitatud hoones Riia tänava ja Väike-Tähe tänava nurgal, aadressil Riia 14.
Majas on kaks kinosaali (150 ja 68 kohta) ning kohvik fuajees. Ekraan avati 1961. aastal, see oli esimene laiaekraaniline kino Tartus. 2010. aastal toimus saalide remont ja põhjalik tehnika uuendamine.
Eestlased Hiinas

Eestlased Hiinas on Hiinas elanud või elavad eestlased.  
Eestlaste suurimad kogukonnad Hiinas on alates 20. sajandi algusest Mandžuuria (eeskätt Harbiini linn) ja Shanghai.
Esimese maailmasõja lõpul elas Mandžuurias umbes 50 eestlast. 1917 asutati William Rehni eestvõttel Mandžuuria Eesti Selts (tegutses kuni 1925). Pärast bolševike võimuletulekut Venemaal tõusis eestlaste arv Mandžuurias üle 300. 1919 asutati Harbiini Eesti Rahvuskomitee. 1920. aastate lõpus ja 1930. aastate alguses elas Mandžuurias umbes 150 eestlast, neist Eesti kodanikke 2/3. 1934 taasasutati (1925 oli suletud Mandžuuria Eesti Selts) Harbiini Eesti Selts. 1935 rajati Harbiini Eesti Kaubandus-Tööstusbüroo, mille peaeesmärk oli leida Eesti päritolu kaupadele turg Kaug-Idas.
1919 oli Shanghais eestlasi mitukümmend. 1919 asutati Shanghai Eesti Rahvuskomitee. 1920. aastate lõpul asutati Shanghai Eesti Selts ja lisaks asutati väike ettevõte Estica. 1920. aastate teisel poolel elas Shanghais 60-100 eestlast, sh 15 meremeest.
Hiina eestlaste koguarv oli 1930. aastate keskel umbes 130, seejuures neist umbes 90 elas Shanghais, ülejäänud Tianjinis, Hongkongis, Pekingis ja teistes Hiina linnades. 1930. aastate majandusraskused Hiinas sundisid paljusid eestlasi sealt lahkuma; osa sõitis ka Eestisse.
Tänapäeval tegutseb Hiinas Harbinis Harbini Eesti Selts ja Shanghais tegutseb Shanghai Eesti Selts. Peale selle on Facebookis grupid "Eestlased Hiinas" ja "Eestlased Pekingis" (vaata peatükki "Välislingid").
Nikolai Ruubel

Nikolai Ruubel (perekonnanime rööpkuju: Nikolai Rubel, 5. aprill 1903 Suure-Kõpu vald, Viljandimaa – 18. jaanuar 1942 Vjatlagi vangilaager, Kirovi oblast, Venemaa) oli Eesti keemik ja agronoom.

Elulugu

Nikolai Ruubel oli kooliõpetaja poeg.
Lõpetas 1920 Tallinna Linna Poeglaste Gümnaasiumi ja 1925 TÜ keemikuna ja 1938 agronoomina; keemiamagister (1925, TÜ), väitekiri "Triatseetamiidist ja tema omadustest". 1918–1919 osales Vabadussõjas. Oli 1924–1925 TÜ keemiainstituudi assistent, 1925–1934 Eesti Sooparanduse Seltsi töötaja (1932–1934 laborijuhataja), 1934–1940 Kuusiku katsejaama juhataja. Kuulus Kaitseliitu.
Arreteeriti NKVD poolt 6. jaanuariil 1941 Kuusiku külas, suri vangilaagris.
Nguyễn Ngọc Trường Sơn

Nguyễn Ngọc Trường Sơn (sündinud 23. veebruaril 1990 Rạch Giás) on vietnami maletaja, rahvusvaheline suurmeister (2005). 
2000. aastal tuli Nguyễn Hispaanias Oropesa del Maris noorte maailmameistriks U10 vanuseastmes. Suurmeistriks sai ta 14-aastaselt 2005. aastal. Kolm aastat varem sai Nguyễn FIDE-lt rahvusvahelise meistri nimetuse. 
Ta on abielus naiste malesuurmeistri Phạm Lê Thảo Nguyêniga.
Sanni

Sanni Mari Elina Kurkisuo (esinejanimega Sanni; sündinud 26. mail 1993 Lohjas) on soome laulja, laulutegija ja näitleja. Ta sai kuulsaks naispeaosatäitjana filmis "Miss Farkku-Suomi". Ta on osalenud telesaates "Vain elämää / Laula mu laulu" neljandal hooajal aastal 2015 ning aastal 2017 sügishooajal. Praeguse seisuga on ta üks Soome tänapäeva populaarsemaid lauljaid.